《和游赵韩王国》
宋代·李复

剥剥啄啄初叩扃，主人立门双眼青。
篮舆遽下屏徒御，脱帽解眼风泠泠。
倦思经时一日纵，乍离涸辙游沧溟。
靓深曲折任吾向，度桥绕径足不停。
芍药晚花犹泫露，樱桃满树垂繁星。
万竹森严拥幢盖，苍松夭矫呼风霆。
空叹春时不得到，枯香落蒂今飘零。
徒倚历览意稍满，自具野饭追渌醽。
却呼主人坐对酌，脯醢间错鱼虾腥。
共叹羁韁鲜休暇，一饷聊尔消沉冥。
病余量隘不禁醉，骑马归舍犹未醒。
解衣拂榻欲假寐，传呼有客来造庭。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。